Isibhedlela seMpilo Siqhubeka Sibhekane Lenkinga
Isibhedlela seMpilo esiphathisa izigulane ezivela ezansi kwelizwe sibhekane lenkinga ezinengi ezigoqela ukuswelakala kwemithi lezisebenzi.
BULAWAYO — Izakhamizi zakoBulawayo zithi impilakahle yezigulane ezinengi isisengozini kulandela ukuswelakala kwemithi eqakathekileyo esibhedlala esikhulu seMpilo kanye lezissebenzi ezizingcwethi emsebenzi wezempilakahle osokudingeka ukuthi uhulumende aphathise ngemali. Isibhedlela seMpilo esiphathisa izigulane ezivela ezansi kwelizwe sesilamaviki ambalwa simise umsebenzi wokuhlinza labo abadinga loluncedo ngokuswelakala komuthi wokuqeda ubuhlungu owe pethidine. Ngaphandle kwalokhu isibhedlela lesi sithi asiselamali njalo lempahla esetshenziswayo isigugile osokwenze kwavalwa izindlu zokuhlinzela - amatheater ayisitshiyagaombili kwasala amane kuphela ngesikhathi ikhansili layo ithwele nzima ukuhambisa inhlelo zayo kumakiliniki ayiwo ajayele ukuphathisa i Mpilo. Okwakhathesi, izigulane ezidinga uncedo zitshelwa ukuthi ziye esibhedlela se United Bulawayo Hospitals laso esilenhlupho phose ezifanayo kuthi abalemali bahambe esibhedlela samaCatholic ese Mater Dei. Udubo lwempilakahle kulumhlubulo welizwe awuqali lonyaka ngoba izibhedlela ezinengi kulumango okuyizo ezazikhangelelwe ukuphathisa lesisibhedlela ngokwelapha izifo ezincane aziselamadokotela osekwenza inengi labantu eligula lisemadolobheni agoqela i Hwange, i Masvingo, i Gweru kanye le Beitbridge lize koBulawayo. Isakhamuzi, uMnumzana Norman Dube, uthi uhlupho lwezibhedlela lamakiliniki solulesikhathi eside lukhona kungakho sokumele uhulumende enze amacebo okuthi loludubo luqedwa njani. Uthi banengi abantu abalahlekelwa ngumpefumulo mahlayana nje lalapho kungamelanga ngenxa yokuthi izibhedlela lamakiliniki zingela mithi lamadokotela afaneleyo. U Dube uqhubeke esithi amakiliniki ekhansili ayiwo ayevame ukunceda inengi labantu manje lawo asephelelwa yimithi ngenxa yokuthi ikhansili isisilela imali yokuqhuba zonke inhlelo ezidingakalayo. Esinye njalo isakhamuzi, u Nkosikazi Magret Sibindi, uthi isibhedlela seMpilo sizwisa usizi lapho umuntu ethe wafika khona. Uthi uphahla luyanetha osokuzabaludubo izulu lingaqala ukuna, ingubo kanye lezembatho konke ngokwakudala osokudinga ukuntshintshwa. Uthi uleqiniso ukuthi ezinye izigulane zizizwa sezigula ngamandla nxa zithe zalaliswa kulesisibhedlela ngenxa yomumo wempahla etholakala lapha. UNkosikazi Siphiwe Mpofu yena uthi ngaphandle kokuswelakala kwemali lempahla yokusebenzisa, sona isiphatho sivele kasisekho, izigulane ziphathwa angani azilamvumo yokuza kulesisibhedlela. Uthi yena ubehambise umntwana obegula kwathi lalapho ethi uyabuza ukuze azwisise ngomkhuhlane kwaswelakala omtshaya indiva. UNkosazana Sithembiso Majole ogogekileyo, uthi ye liqiniso ukuthi izisebenzi zakulesisibhedlela azisweli mpahla yokusebenzisa kuphela kodwa yona inhlonipho ngokwayo ayikho. Uthi izisebenzi zakulindawo azimazi umuntu kuthi lapho kuthe kwaba ngogogekileyo ozithweleyo bamenze inhlekisa kungani angaze afunge ijoyi lamakhala abomvu ukuthi phinde alugxobe futhi esibhedlela lesi. Umqondisi walesisibhedlela u Clinical Director, u Dr Wedu Ndebele, uthi iyasilela imithi edingakalayo okwamagama kodwa basaphume ijumo lokuyidinga. Uthi kunganceda njalo nxa izigulane ezilezifo ezingelapheka emakiliniki ziyeqala khona ukuze ingcosana abalayo e Mpilo ikhangelane labantu abagula okwamagama. Isibhedlela lesi siphakathi komnkhankaso wokudinga imali ozagoqela ukuphathwa kwedili kweyinye yamahotela akoBulawayo mhlaka 25 kuyonale inyanga kuzanywa ukudinga imali yokuphathisa isibhedlela. Abantu bayabe bengena ngamadola angamatshumi ayisithupha ngamunye kuthi amankampani alabantu abalitshumi abhadale amakhulu ayisithupha amadola ngatafula inye.